google/wiki40b huggingface dataset:
Andrés Escobar

Drapet

Mannen som drepte Escobar, Humberto Castro Muñoz, var livvakt for to brødre som eide et stort diskotek i Medellin. Dette brødreparet hadde store forventninger til Colombia i VM og de satset store penger på at laget skulle gjøre det bra. De mente at Escobar hadde skylden for all elendigheten etter VM. Castro hadde vært på besøk på brødrenes diskotek, og han fulgte etter Escobar til bilen. Castro tok opp en revolver da han stod ved siden av bilen og skjøt 12 skudd mot Escobar. Vitner har sagt at for hvert skudd Casto skjøt, så skal han har ropt «Gol!» (som er på spansk, og betyr "mål"). Muñoz ble dømt til 43 års fengsel, men kom ut etter 11 år i 2005.
Korrespondanseanalyse

Korrespondanseanalyse er en multivariat statistisk teknikk for å analysere forholdet mellom variablene i en krysstabell. Metoden består i å regne ut kji-kvadrerte avstander mellom kolonne- og radprofilene, slik at kategoriene kan representeres som punkter i et plan eller et rom. Aksene eller dimensjonene i planet eller rommet representerer da hovedkontraster eller -opposisjoner mellom kategoriene. Kolonnekategorier som ligger nære hverandre i rommet har da lignende radprofiler, altså lignende sammensetning av radkategorier – og radkategorier som ligger nære hverandre har lignende kolonneprofiler. Slik åpner metoden for en intuitiv, induktiv og visuell analyse av store krysstabeller.
Aksene eller dimensjonene i planet/rommet kan tenkes som underliggende strukturer, analogt med hvordan faktorer tolkes i klassisk faktoranalyse.
I empirisk samfunnsforskning er korrespondanseanalyse forbundet med, og popularisert av, Pierre Bourdieus arbeider, særlig Distinksjonen. I Bourdieus arbeider ble etterhvert multippel korrespondanseanalyse (MCA) tatt i bruk. Denne metoden muliggjør undersøkelser av langt større antall variabler.
Amaurodes

Utseende

En stor (ca. 32–40 millimeter), litt bred og flat gullbasse med karakteristiske farger: grunnfargen er svart, pronotum har kremhvite sidefelter, dekkvingene to rader av gule eller oransje flekker.
I pannen har hannene et framspring som er kløvd i spissen.

Levevis

Larvene lever i jorda.

Utbredelse

A. passerinii er utbredt i sentrale deler i Afrika, der den i alle fall er funnet i Tanzania og Zambia.
THe BAcksliders

DVD-er

"Live at The Double Wide"
Slaviske språk

Historie

Alle slaviske språk stammer fra det urslaviske urspråket.
Historiske lingvister mener at urslavisk i sin tur stammer fra baltoslavisk, som også ga opphav til de baltiske språkene. Ifølge denne teorien kan «urhjemmet» (Urheimat) for baltoslavisk ha ligget i området omkring dagens Litauen en tid etter at det indoeuropeiske språkfellesskapet var brutt opp i forskjellige dialektområder (omkring 3000 f.Kr.). Slaviske og baltiske språk har minst 289 ord felles som kan stamme fra det hypotetiske språket. Prosessen som førte til at de slaviske og baltiske språkene brøt vekk fra hverandre har formodentlig funnet sted omkring 1000 f.Kr.; ifølge Starostins «rekalibrerte glottokronologiske» metode fant bruddet sted i 1250 f.Kr. I så fall var baltoslavisk den siste større indoeuropeiske språkgrenen som ble splittet.
Lagtingsvalget på Færøyene 1920

Lagtingsvalget på Færøyene 1920 ble avholdt 10. november 1920.
Boys from the Blackstuff

Boys from the Black Stuff er en britisk miniserie på fem episoder, opprinnelig sendt på BBC 2 fra 10. oktober til 7. november 1982. 
Serien ble skrevet av Liverpoolfødte Alan Bleasdale som en oppfølger til fjernsynsteateret The Black Stuff, som ble sendt i 1980. Den er på nettsiden til British Film Institute beskrevet som «Et høyst originalt tv-drama...et varmt og humoristisk men til sist tragisk blikk på den måten økonomi påvirker vanlige mennesker...Fjernsynets mest komplette dramatiske respons på Thatcheræraen og en svanesang over den maskuline britiske arbeiderklassekulturen. Dette sitatet er i seg selv interessant i og med at mesteparten av seriens manus var ferdig skrevet ett år før Thatcher kom til makten og derfor strengt tatt foregår i et England styrt av Labours statsminister James Callaghan. Serien forbindes allikevel med Thatchers England siden den faktisk ble sendt i hennes regjeringstid.
Serien ble sendt på NRK under navnet «Gutta fra asfaltgjengen» med sendestart søndag 18. september 1983.
Ibid

ibid. (lat. forkortelse for ibīdem, «på samme sted»), er et begrep som brukes i referanser, fot- eller sluttnoter for å angi at gjengitt informasjon i teksten er hentet fra det foregående refererte verk. Henvises det til en referert kilde eller et sitat i teksten brukes ordet (ibid. + sidetall).
Betydningen av ibid ligner betydningen av «idem» («noe som er nevnt tidligere»; «det samme», forkortes «Id.»), og blir vanlig brukt i juridiske tekster.
For å finne Ibid.-kilden, må man se på den siste referansen før ibid.
Sentralkomiteen for det vietnamesiske kommunistparti

Sentralkomiteen for det vietnamesiske kommunistparti (vietnamesisk: Ban Chấp hành Trung ương Đảng Cộng sản Việt Nam) ble opprettet i 1930, og er det høyeste beslutningsnivået i det vietnamesiske kommunistparti, og valgt av partiets nasjonalkongress. Dagens sentralkomite har rundt 175 medlemmer, og 25 varamedlemmer.
Umiddelbart etter hver nasjonalkongress velger sentralkomiteen partiets politbyrå og generalsekretær, som leder partiets daglige virksomhet, under ledelse av generalsekretæren.
Sentralkomiteen kan i prinsippet sette til side vedtak i politbyrået, men dette er svært sjeldent. Dette skjedde eksempelvis da kompromisskandidaten Lê Khả Phiêu ble avsatt i 2001, før den tiende nasjonalkongress 18. til 25. april 2006. Sentralkomitéen satte da til side et vedtak i politbyrået, og et flertall i sentralkomiteen stemte for å fjerne Phiêu som generalsekretær.
Den kalde vinternatt

«Den kalde vinternatt» er en trist sjømannsvise, som omhandler en gutt som mister livet ombord under første tur på sjøen. Visa kom i skillingstrykk på slutten av 1800-tallet.
Linzi

Linzi (kinesisk: 临淄区; pinyin: Línzī Qū) er et bydistrikt i byprefekturet Zibo i provinsen Shandong i Folkerepublikken Kina. Det har et areal på 668 km² og teller 590 000 innbyggere.

Kulturminner

Hovedstaden til den kinesiske oldtidsstaten Qi lå her, og restene av den er vernet kinesisk kulturminne. Funnstedet for houlikulturen (Houli yizhi) ble i 2006 også tilføyd på Folkerepublikken Kinas liste over kulturminner.

Samferdsel

Qingdao-Taiyuan høyhastighetstog stanser her på sin vei fra Qingdao til Taiyuan.
Hensteinen, Horsvær og Gimsan fuglefredningsområde

Hensteinen, Horsvær og Gimsan fuglefredningsområde ligger i Brønnøy, Sømna og Bindal kommuner i Nordland. Fuglefredningsområdet omfatter flere mindre øyvær. Området har et areal på 4448 dekar, hvorav 2790 dekar sjøareal. Fuglefredningen er innført for å bevare et godt og uforstyrret hekke- og oppvekstområde for sjøfugl.
Fuglefredningsområdet ligger innenfor Horsvær naturreservat.
Jens Rynning

Liv

Han var sønn av fogden i Senja og Tromsø Ole Rynning og Golla Hveding. Han ble gift med en datter av landhandler Bernt Anker Steen i Ringsaker og var far til utvandrerføreren Ole Rynning, som skrev «Amerika-boka». Han var også morfar til presten Bernt Julius Muus og svigerfar til sin etterfølger Lorentz Peter Elster.
Jens Rynning ble student fra Trondheim katedralskole i 1796 og cand. theol. fra Københavns Universitet i 1800. Han studerte også andre emner som han trodde kunne komme til nytte som prest og lærer for folket, slik som landbruk, og han beskrives derfor som en potetprest.
Tilbake i Norge var han en tid lærer ved søndagsskolen i Trondheim og huslærer hos Eilert Holtermann på Austråttborgen. I 1805 var han i København for å søke embete og han ble samme år utnevnt til residerende kapellan i Ringsaker. Fra 1817 var han konstituert sogneprest samme sted. I Ringsaker gjorde han mye for å forbedre skolevesenet. I 1824 ble han utnevnt til sogneprest i Snåsa, hvor han ble resten av livet.
Rynning var medlem av Det Kongelige Norske Videnskabers Selskab fra 1805. I 1803 fikk Rynning 200 riksdaler for en prisoppgave om Tangbrændingens Indflydelse paa Fiskerierne og Agerdyrkningen. Han besvarte også Selskabet for Norges Vels prisoppgave om Odelsrettens Indflydelse paa National-Charakteren og Velstanden i Norge (trykt i Historisk-philosophiske Samlinger, 1813). I mange år sendte han innberetninger til Morgenbladet fra Snåsa.
Valg av vertsnasjon til VM i fotball 2014

Valget av vertsnasjon for VM i fotball 2014 var en prosess underlagt FIFA, som kuliminerte med at Brasil ble annonsert som valgt til vertsnasjon 30. oktober 2007.

Bakgrunn

7. mars 2003 annonserte FIFA at VM i fotball 2014 skulle holdes i Sør-Amerika. Dette ville bli første gangen siden Argentina attangerte VM i 1978. 3. juni 2003 annonserte det søramerikanske fotballforbundet at Argentina, Brasil og Colombia hadde meldt sin interesse for å arrangere mesterskapet. Brasil sto til slutt igjen som eneste søker etter at først Argentina bestemte seg for ikke å søke, og senere bestemte Colombia seg for å trekke sitt kandidatur.

Prosess

Brasils bestemmelse om å levere søknad ble offentliggjort 13. desember 2006, og den offisielle søknaden ble offentliggjort 31. juli 2007. Tildelingen ble gjort formell 30. oktober 2007
Exportpriset

Exportpriset er en pris som ble innstiftet i 1997 av Sveriges regjering. Prisen deles ut under Grammis til noen som i det foregående kalenderår har bidratt til at musikk eksporteres fra Sverige for å spre et positiv bilde av Sverige.
Storhertugdømmet Oldenburg

Historie

Hoveddelen av hertugdømmets innbyggere var saksere, men i nord og vest var det også flere etterkommere av de gamle frisere. Forskjellene mellom de to folk var hovedsakelig merkbar, men lavtysk var universelt pratet, bortsett fra i Saterland, hvor saterfrisisk fortsatt var utbredt. Befolkning var noe ujevnt fordelt – noen deler av myrlandskapet hadde over 300 mennesker per 2,5 km², mens det i geesten kunne synke til så få som 40. Omtrent 70% av innbyggerne var bosatt i rurale områder. Havnen Wilhelmshaven, ved kysten av Jadebusen, ble bygd av Kongeriket Preussen, på land avstått i Jadetraktaten.

Napoleonskrigene

Hertug Peter fikk oppgaven av å regjere under Napoleonskrigene, som stedfortreder for hans uføre fetter Peter Fredrik Vilhelm. I 1806 ble Hertugdømmet Oldenburg okkupert av franskmennene og nederlenderne, og hertugen og regenten ble tvunget til å kjempe, men i 1807 ble hertugdømmet gjenopprettet, og i 1808 ble det en del av Rhinforbundet. I 1810 derimot ble Oldenburg tvangsannektert av Napoleon, fordi hertugen hadde nektet å bytte det mot Erfurt. Dette fikk Peter til å bli en del av de allierte, og ved Wienerkongressen, grunnet suksessene til Alexander I av Russland, ble hans tjenester belønnet med territoriene Eutin og Birkenfeld, og gjorde han storhertug. I 1829 ble Peter etterfulgt av hans sønn, Augustus.

De europeiske revolusjoner

Oldenburg slapp ikke unna revolusjonene i 1848 som spredte seg over Europa, selv om ingen alvorlige forstyrrelser fant sted i storhertugdømmet. I 1849 gav Augustus en veldig liberal grunnlov til hans undersåtter. Hittil hadde hans land blitt styrt gjennom tanken om et opplyst enevelde, som ble styrket av fraværet av en privilegert adelsstand, den komparative selvstendighet til bondestanden, og viktigheten av byene; dermed var en viss grad friksjon uunngåelig. I 1852 ble noen modifikasjoner introdusert til grunnloven, men den forble en av de mest progressive i Det tyske forbund. Viktige endringer ble gjort i det administrative system i 1855, og igjen i 1868, og regjeringens forglemmelse av kirkeanliggende ble nedskrevet i loven i 1863. I 1863 virket Peter II, som hadde regjert siden hans far Augustus bortgang i 1853, tilbøyelig for å gjøre krav på det ubesatte Hertugdømmet Schleswig, og Hertugdømmet Holstein, men til slutt i 1867 gjorde han avkall på denne tanken til fordel for Kongeriket Preussen, og fikk noen mindre kompensasjoner. I 1866 hadde han stilt seg bak Preussen mot Det østerrikske keiserrike, og ble medlem av Det nordtyske forbund, og i 1871 ble storhertugdømmet en stat i Det tyske keiserrike.
Dominique Duncan

USA

Hun gikk ut fra Wheatley High School i Houston i 2008, der hun ble trent av Henry Carr. På high school satte hun skolerekord og personlig rekord med 11,37 på 100 meter og 23,52 på 200 meter. Hun ble lagets MVP (mest verdifulle utøver) alle fire årene på high school. Hun vant 200 meter ved 4A-skolemesterskapet i delstatsligaen University Interscholastic League i 2008 (4A angir størrelsen på skolene, slik at skoler konkurrerer mot andre skoler av tilsvarende størrelse). Hun deltok ved junior-USA-mesterskapet i friidrett 2007, og kom på 3.-plass på 200 meter og 5.-plass på 100 meter. 
På universitetsnivå var hun med å vinne 4 x 100 meter ved det nasjonale NCAA-mesterskapet i 2009, med ny NCAA-rekord og skolerekord på 42,36 sekunder. Universitetslaget hennes vant også bl.a. Penn Relays (43,10), Texas Invitational (43.82) og Big 12 (42,97). Hun deltok igjen ved junior-USA-mesterskapet i friidrett 2009, kom på 2.-plass på 200 meter. 
Året etter kom hun på 5.-plass på 200 meter ved NCAA-mesterskapet 2010 og Big 12-mesterskapet. På 100 meter ble hun slått ut i semifinalen ved NCAA-mesterskapet, og hun kom på 6.-plass ved Big 12-mesterskapet. På 4 x 100 meter stafett vant universitetslaget hennes både NCAA-mesterskapet, Arizona State Invitational (43,62 MR), Texas Relays (42,56 MR), Penn Relays (43,09) og Big 12-mesterskapet. 
I 2012 fikk hun bronse på 200 meter ved NCAA-mesterskapet utendørs, og Texas fikk også sølv på 4 x 100 meter stafett.

Nigeria

Duncans første mesterskap for Nigeria var IAAF World Relays 2014 på Bahamas. Der kom Nigeria på 4.-plass på 4 x 100 meter, og 7.-plass på 4 x 200 meter, med ny nigeriansk rekord på 1:33,71. I august deltok hun ved Afrikamesterskapet i friidrett 2014, der hun fikk bronse på 200 meter og gull på 4 x 100 meter stafett. Hun ble slått ut i semifinalen på 200 meter ved Samveldelekene 2014, men Nigeria fikk her sølv på 4 x 100 meter, bak Jamaica. Hun representerte også Afrika ved Verdenscupen i friidrett 2014, der hun kom på 7.-plass på 200 meter, men det afrikanske stafettlaget på 4 x 100 meter ble diskvalifisert for feil i vekslingen. 
Hun deltok igjen ved IAAF World Relays 2015, og Nigeria kom der på 7.-plass på 4 x 100 meter og de vant 4 x 200 meter stafett med ny afrikarekord på 1:30,52. Duncan løp her sammen med Blessing Okagbare, Regina George og Christy Udoh.
MECC Maastricht

Historie

MECC Maastricht er etterløperen til Eurohal, en messehall som ble bygget i Valkenburg i 1961. I 1973 godtok bystyret i Maastricht et forslag fra Eurohal-eier Jan Huynen om å flytte hallen til Griendpark i Sint Maartenspoort-distriktet i Maastricht. Vinteren 1974 ble den nye hallen bygget i løpet av seks uker, og i mars samme år huset hallen sin første messe. I 1983 besluttet Maastricht bystyre å bygge et nytt kongressenter i bydelen Randwyck. Da det nye senteret åpnet, ble den gamle hallen i Griendpark revet i 1991 og erstattet av en park.
Det nye kongressenteret ble påbegynt i 1984, og den første utstillingen ble arrangert der i januar 1988. Prinsesse Margriet åpnet senteret offisielt 23. september samme år. 
En omfattende renovering til rundt 49 millioner euro ble startet i 2017. Arbeidet startet med å ombygge inngangspartiet og parkeringsplassen. Samtidig ble over 1000 solcellepaneler installert på taket. I 2019 ble deler av kongressenteret revet for å gi plass til en kongresshall. Kongress-kapasiteten øker fra 3500 til 5000 delegater, og ventes åpnet i 2021. De øvrige hallene får en mindre oppgradering.

Om senteret

MECC består av fire utstillingshaller med en samlet utstillingsflate på 30 000 kvadratmeter. I tillegg har det to kongresshaller over tre plan med til sammen 23 fleksible flerbruksrom. Et av rommene, Euro Center, er spesiallaget for mindre konferanser, møter og arrangementer. Det største auditoriet har plass til 1700 tilskuere. De største hallene: Noordhal og Zuidhall har hver 10000 kvadratmeter med utstillingsflater. Noordhal kan også ta opptil 30000 mennesker. 
I tillegg har senteret en rekke butikker, kafeer og restauranter. 
MECC Maastricht ligger i forretningsområdet Randwyck med gåavstand til Maastricht Randwyck togstasjon. Like ved holder også sselskaper som Vodafone og Mercedes Benz til, samt universitetssykehuset Maastricht UMC+ og flere av fakultetene til Universitetet i Maastricht. Det er også et stort hotell like ved senteret.
Klorkautsjuk

Klorkautsjuk er kautsjuk som er kjemisk modifisert ved å lage forgreininger til en annen polymer, for eksempel lateks, i en prosess ved bruk av klor. Klorkautsjuk inneholder som regel 65 % klor, og er vanlig som skipsmaling og til bruk i kjemiske industrianlegg ettersom den er svært bestandig og ikke-brennbar.
Tåtten om Reidar

Tåtten om Reidar (norrønt Hreiðars þáttr eller Hreiðars þáttr heimska Þorgrímssonar) er en tått, en kort islendingesaga fra 1200-tallet. Historien foregår i Norge i tiden for Magnus den gode og Harald Hardrådes samkongedømme (1046–1047) og handler om den lett tilbakestående Reidar Torgrimsson som viser seg å være smartere enn ryktet vil ha det til. Historien har blitt beskrevet som «one of the finest medieval Icelandic short stories».
Den storvokste, naive og stygt utseende Reidar har en askeladd-aktig oppvekst, men får følge sin bror Tord til Norge. Her oppsøker de kong Magnus, som får sympati for Reidar og tar ham opp i sitt følge. Etter å ha blitt mobbet av en gruppe menn fra Haralds hird, dreper Reidar en av dem. Han beholder kong Magnus' vennskap, men blir rådet til å vende hjem til Island. Her blir han en gammel mann, og vokser etterhvert i folks omdømme.  
Tåtten er kjent fra håndskriftene Morkinskinna og Hulda-Hrokkinskinna, og er to ganger oversatt til nynorsk: i 1939 og 1980, henholdsvis med titlene Reidar den fåvise og Tåtten om Reidar.
Sunnfjordtunnelen

Sunnfjordtunnelen AS er et aksjeselskap som står for driften av Naustdalstunnelen på Rv5. Selskapet hadde èn bomstasjon, plassert på Flora-siden av tunnelen. Innkrevingen ved stasjonen finansierte deler av kostnadene ved bygging av tunnelen. Den hadde ikke system for registrering av AutoPASS-brikke.
Tunnelen ble etter hvert nedbetalt, og 20. mars 2010 klokken 12:00 opphørte bompengeinnkrevingen. Bomstasjonen hadde da krevd inn 250 millioner kroner over 14 år, åtte måneder og fem dager. 6,3 millioner biler hadde passert bomstasjonen i løpet av denne perioden. Ikke benyttede billetter kunne så leveres i bomstasjonen frem til 30. mars, og ved Fjord1 sitt kontor i Florø. Disse ble da refundert.
Advokat med møterett for Høyesterett

Advokat med møterett for Høyesterett er en benevnelse som brukes for å beskrive advokater som har fått tillatelse til å føre saker for Norges Høyesterett.
For at en advokat skal få tillatelse til å føre saker for Høyesterett må advokaten bestå en prøve som består i føre to muntlige saker for Høyesterett.
Denne ordningen finnes for å forsikre Høyesterett om at prosessfullmektigene er kompetente, siden Høyesterett behandler prinsipielt viktige saker, hvor avgjørelsene vil kunne få betydning langt utover den konkrete saken.
De som ikke har slik møterett, kan etter særskilt søknad likevel få tillatelse til å møte som prosessfullmektig for Høyesterett.
De som har fått slik møterett benevner ofte seg selv som «advokat med møterett for Høyesterett», eller «advokat (H)».
Av Norges ca. 7000 advokater er det ca. 500 som har møterett (omtrent 7 prosent).

Høyesterettsadvokat

Frem til 1978 kunne en advokat som hadde møterett for Høyesterett kalle seg høyesterettsadvokat (forkortet h.r.advokat).
Frem til en lovendring i 1857 var det kun advokater som ble tilkalt av regjeringen som kunne føre en prøvesak for Høyesterett. Frem til de siste årene av 1800-tallet fantes det ganske få høyesterettsadvokater. F.eks. ble det mellom opprettelsen av Norges Høyesterett i 1815 og 1850 kun utnevnt 25 høyesterettsadvokater; ved utgangen av 1800-tallet hadde det totale antallet høyesterettsadvokater i hele århundret passert 200, hvorav over halvparten hadde bestått prøven («advokaturen») i løpet av 1880- og 1890-årene.
I 1985 ba Den norske advokatforenings representantskap sine medlemmer om ikke å bruke tittelen høyesterettsadvokat.

Kvinnelige høyesterettsadvokater

Den første kvinnen som ble høyesterettsadvokat var Elise Sem i 1912, den andre var Sigrid Stray i 1929 og den tredje var Signe Marie Stray Ryssdal i 1960.
Gravsjøen (Svalbard)

Gravsjøen er en innsjø midt på Nordenskiöldkysten på Spitsbergen, vest på Svalbard. Sjøen ligger på 3 meters høyde like ved havet, 13 km rett sør for Isfjord Radio i Nordenskiöld Land. Hele vannet er en del av Nordenskiöld Land nasjonalpark. Like sør for vannet stikker Kapp Bjørset ut.
Arealet av sjøen er om lag 2,5 km², og den er 2 km lang i tilnærmet nord-sørlig retning. Stedet er ved det vestligste punktet i hele Nordenskiöld Land.
Sjøen fikk sitt navn fordi en russisk pomor-grav ble funnet her, like innenfor Russebuodden hvor det står en russisk fangsthytte fra 1800-tallet.
Jón Loftsson

Jón Loptsson, (1124–1. november 1197), høvding ved Odde i Rangá Sydvestlandet av Island og var sønnesønn av historikeren Sæmund Frode.

Født i Norge

Jón var født i Norge; sønn av presten Loft Sæmundsson (eller Lopt) som igjen var sønn av den kjente historikeren og presten Sæmund Frode. Moren Tora Magnusdatter var datter av kong Magnus Berrføtt. Han ble oppfostret på Konghelle i Båhuslen i Norge hos Anders Brunsson, prest ved Korskirken der. Kort tid før venderne kom og herjet på Konghelle i 1135 hadde Loft og sønnen Jón seilt derifra.

Høvding og meglingsmann

Som respektert høvding på Island fungerte Jón som meglingsmann og det ble sagt at stridende parter bøyde seg for hans makt og kloke råd. Så sent som i 1197 ble han bedt i å dømme i et vanskelig fall. Høvdingen Gudmund Dyre hadde brent inne en fiende. Jón verget seg og svarte at han ikke ville dømme i denne saken. Likevel ga han etter og avsa dom, og dommen ble så hard at folk mente at den dømte ikke ville finne seg i den. Likevel var Jons autoritet tilstrekkelig, i denne som i andre saker. Etter at Jón døde var slekta på Odde fortsatt den mest betydningsfulle familien på Island, men deres makt minsket gradvis.

Strid med kirken

Jón Loptsson var vigslet til diakon, og han var «en stor sanger i den hellige kirken» og «hadde av sin nærmeste farfar lært seg all mulig åndelig kunnskap». Jón kom i konflikt med den islandske kirken ettersom den nye utviklingen skilte hardere mellom det åndelige og det verdslige. Da biskopen av Skálholt, Thorlákr Thorhallsson, på påbud av erkebiskop Eystein Erlendsson ville frata høvdingene retten til å råde over kirker og kirkens eiendommer protesterte Jón på det kraftigste. Han ville, sa han, være med og dømme de gamle, gode biskopenes veg, «og ikke tror jeg at Eystein har mer vilje eller visdom enn mine forfedre, Sæmund Frode og hans sønner.»
Krangelen mellom biskop Torlak og Jón hadde også sin pikante grunn i at Jón hadde biskopens søster Ragnhild som frille. Jón var etter biskopens syn en «løsaktig» mann og det fikk han også lese i et brev fra erkebiskopen i Norge. Likevel kom Jón seirende ut av striden med kirken, den såkalte Staðarmál.

Fosterfar

For å mildne den ærgjerrige høvdingen Sturla Tordsson, som Jón Loptsson hadde krenket med en domsavgjørelse på alltinget sommeren 1181, tok Jón hånd om Sturlas sønn på to år, Snorre Sturlason. Det hadde en stor betydning for Snorres senere forfatterskap at han vokste opp til han var tyve år gammel på det gamle lærestedet Odde hvor Sæmund Frode hadde grunnlagt en skole. På Odde fikk Snorre en utmerket utdannelse og fikk her sin første kjenneskap til historisk litteratur. Også Jón Loptsson var betraktet som en av de mest lærde mennene på Island. Øyensynlig har Snorre satt pris på sin fosterfar ettersom han i 1190 hyllet ham i kvadet Nórges Konunga tal som priser ham og fører hans ætt tilbake til de norske konger.